ΓΡΑΠΤΗ ΕΡΩΤΗΣΗ P-0905/97 υποβολή: Edouard des Places (I-EDN) προς την Επιτροπή (5 Μαρτίου 1997)

Θέμα: Προσκλήσεις υποβολής προσφορών: χρήση των γλωσσών

Η Επιτροπή δημοσιεύει, σε τακτά χρονικά διαστήματα, προσκλήσεις υποβολής προσφορών στο πλαίσιο των κοινοτικών προγραμμάτων πρωτοβουλίας, όπως λ.χ. πρόσφατα για τις καινοτόμες δράσεις των γυναικών γεωργών και των γυναικών που ζουν σε αγροτικό περιβάλλον (αριθ. 96/C/284/10).

Για να γίνει αποδεκτός, κάθε φάκελος πρότασης πρέπει να αντιστοιχεί σε τυποποιημένο σχέδιο που περιγράφεται στην πρόσκληση υποβολής προτάσεων.

Οι διατάξεις των προσκλήσεων υποβολής προσφορών 96/C/284/10 σχετικά με τη χρήση των γλωσσών επέσυραν ιδιαίτερα την προσοχή μου.

Αποδεικνύεται ότι οι υποψήφιοι που υποβάλλουν φακέλους στα γαλλικά υποχρεούνται να επισυνάπτουν στη γαλλική περίληψη (8 σελίδες) μετάφρασή της στα αγγλικά και αντιστρόφως.

Η εν λόγω διάταξη της Επιτροπής που μειώνει αυθαίρετα τον αριθμό των ενδεχόμενων εργολάβων από το αγροτικό περιβάλλον δεν φαίνεται να είναι σύμφωνη με τους κανόνες που ισχύουν σε θέματα χρήσης των γλωσσών εργασίας στην Ευρωπαϊκή Ένωση.

Τι διατάξεις προτίθεται να προβλέψει η Επιτροπή προκειμένου να διασφαλίσει την πρόσβαση όλων των πολιτών της Ένωσης, και ιδίως των περισσότερο μειονεκτούντων, στις προσκλήσεις υποβολής προσφορών;

Γενικότερα, θα μπορούσε η Επιτροπή να ενημερώνει τακτικά το Κοινοβούλιο σχετικά με τη διεξαγωγή, τους όρους εξέτασης των υποψηφιοτήτων και τα αποτελέσματα των προσκλήσεων υποβολής προσφορών του είδους αυτού;

Aπάντηση του κ. Fischler εξ ονόματος της Επιτροπής (24 Μαρτίου 1997)

Στη συνέχεια της πρόσκλησης υποβολής προσφορών που αναφέρεται εν επικεφαλίδι, ένα υπόδειγμα παρουσίασης απεστάλη σε κάθε υποψήφιο, στην κοινοτική γλώσσα της επιλογής του.

Στο έγγραφο αυτό, ζητείται από τους προσφέροντες να υποβάλουν, σύμφωνα με ένα υπόδειγμα παρουσίασης, την πρότασή τους στην κοινοτική γλώσσα της επιλογής τους, μία περίληψη της πρότασης αυτής στην κοινοτική γλώσσα της επιλογής τους, και τη μετάφραση της περίληψης αυτής στα αγγλικά ή τα γαλλικά. Αληθεύει ότι η τήρηση του υποδείγματος παρουσίασης αποτελεί προϋπόθεση για να γίνει αποδεκτή η πρόταση.

Η διαδικασία αυτή δεν προκύπτει από μία μονομερή απόφαση της Επιτροπής, αλλά πρέπει να ληφθεί υπόψη στο πλαίσιο του σημαντικού φόρτου εργασίας που αποτελούν η ταξινόμηση και η επεξεργασία περισσοτέρων εκατοντάδων προτάσεων. Η τυποποίηση και η εκ των προτέρων μετάφραση της περίληψης των προτάσεων επιτρέπει πράγματι στην Επιτροπή να διαχειρίζεται με αποτελεσματικό και συνεπή τρόπο την αποδεικτική διαδικασία κάθε φακέλου που της υποβάλλεται στο πλαίσιο της εν λόγω πρόσκλησης υποβολής προτάσεων.

Η επιτυχία που είχε η εν λόγω πρόσκληση υποβολής προσφορών, ειδικότερα στους υποψηφίους που προέρχονται από την ύπαιθρο και από τις πλέον μειονεκτικές ζώνες αποδεικνύει ότι η ακολουθούμενη διαδικασία δεν φαίνεται ότι αποτέλεσε οιοδήποτε μειονέκτημα για τους προσφέροντες, δεδομένου ότι πρόσβαση σε αυτήν έχουν όλοι οι πολίτες της Κοινότητας.

Τέλος, η εν λόγω πρόσκληση υποβολής προσφορών αποτέλεσε αντικείμενο κατάλληλης διαφήμισης μέσω δημοσίευσης σε όλες τις γλώσσες στην Επίσημη Εφημερίδα, δεδομένου ότι η περίοδος για την υποβολή των προσφορών εκτεινόταν από 27 Σεπτεμβρίου 1996 έως 20 Φεβρουαρίου 1997.

Σύμφωνα με το άρθρο 16 του κανονισμού (ΕΟΚ) αριθ. 2052/88 ((ΕΕ L 185 της 15.7.1988 )), για τις αποστολές των διαρθρωτικών ταμείων, όπως τροποποιήθηκε από τον κανονισμό (ΕΚ) αριθ. 3193/94 ((ΕΕ L 337 της 24.12.1994 )), η Επιτροπή υποβάλλει κάθε έτος στο Κοινοβούλιο, το Συμβούλιο και την Οικονομική και Κοινωνική Επιτροπή έκθεση σχετικά με την εφαρμογή των διαρθρωτικών κανονισμών κατά τη διάρκεια του προηγούμενου έτους, η οποία περιέχει αναφορές κυρίως στη χρηματοδότηση, από το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα Προσανατολισμού, των πρότυπων πειραματικών σχεδίων και των σχεδίων επίδειξης.